ANC-veterane kap regerende party in ope briefDerek Hanekom. Foto: Flickr/GovernmentZA Openbare aanvalle op ANC-lede, soos die afgelope week op oudmin. Derek Hanekom, blyk ŉ georkestreerde veldtog te wees om die aandag af te lei van korrupsie en staatskaping. Só sê ŉ groep ANC-veterane in ŉ ope brief aan die ANC se topses-leierskorps en die party se nasionale uitvoerende komitee (NUK). Die groep het reageer ná die afgelope week se berigte dat Hanekom saam met die EFF beplan het om oudpres. Jacob Zuma uit die kussings te lig. Die bewering is deur EFF-leier Julius Malema gemaak en Hanekom het erken dat hy wel met Godrich Gardee, sekretaris-generaal van die EFF, oor ŉ mosie teen die president vergader het. Hy het egter gesê die EFF het aan hom syfers verskaf oor hoeveel ANC-lede moontlik vir so ŉ mosie sou stem. Ace Magashule, sekretaris-generaal van die ANC, het daarna in ŉ sterk bewoorde mediaverklaring die party se algehele misnoeë in Hanekom se erkenning uitgespreek. Hy het Hanekom onder meer daarvan beskuldig dat hy ŉ agent vir die EFF is en die ANC wil verdeel. Volgens die groep ANC-veterane het Magashule se verklaring ongelukkig voortgegaan om die aanname te versterk dat die ANC verdeeld is weens faksies. “Ons is seker lede van die topses en die NUK het dit eens dat daar ŉ einde moet kom aan aanvalle op lede wat hul lewe aan ons beweging toegewy het. “Hoewel ons nie weet of Hanekom daardie mosie van wantroue ondersteun het wat deur ŉ geheime stemming besluit is nie, wil ons ons onomwonde steun toesê aan hom en alle kamerade wat moontlik die mosie ondersteun het. Hulle het niks verkeerds gedoen nie.” Die groep veterane het gesê dit is ironies dat Magashule vir Hanekom daarvan beskuldig het dat hy ŉ nuwe party wou stig terwyl daar bewerings is dat Magashule betrokke was by die totstandkoming van die African Transformation Movement (ATM). Pravin Gordhan. Foto: ANA Volgens die veterane word lede soos Hanekom, Pravin Gordhan, Siphiwe Nyanda en ander uitgesonder en aangeval. “Ons glo dit is te wyte aan hul toewyding aan die historiese waardes en beginsels van die ANC en hul onverbiddelike weerstand teen korrupsie en staatskaping. Daar kan geen ander logiese rede wees nie.” Die NUK is versoek om ŉ beroep op al sy lede, ongeag van hul posisie in die party, te doen om nie ongegronde beskuldigings te maak nie, gegewe dat almal bewus is van die moontlike gevolge wat dit tot gevolg kan hê soos die onverantwoordelike etikettering van kamerade as vyandelike agente en spioene. “Die ANC is nie ŉ klub nie, ook nie ŉ kultus wat gemanipuleer moet word nie. Diegene wat onder verdenking is en aan wie ons hierdie boodskap rig, behoort geen twyfel te hê nie dat ŉ aanval op kamerade wat teen korrupsie en staatskaping opgetree het, ook ŉ aanval is op ander veterane van die ANC. “Die NUK word versoek om dié kamerade te verdedig in dié tyd van gevaar vir die ANC. Dit sal ŉ belangrike teken wees dat ons eens trotse beweging weer gesond kan word indien julle nou optree met die moed van jul oortuigings en gewete. Hierdie kamerade het die weg gewys.” Die NUK vergader reeds van Vrydag af by die St. George’s Hotel in Irene, Pretoria. Die vergadering duur tot Maandag.